Author: Tima
Last saved by: Goran Stojic

NAČELNIK GENERALŠTABA VOJSKE SRBIJE GENERAL-POTPUKOVNIK MILAN MOJSILOVIĆ:

Budućnost naše vojske-obavezni vojni rok!

*Načelnik Generalštaba Vojske Srbije general-potpukovnik Milan Mojsilović smatra da je uvođenje obaveznog vojnog roka rezultat "potrebe da se obezbedi model za funkcionisanje vojske na dugoročnom planu, i neophodnost u uslovima vojne neutralnosti", prenose agencije i beogradski mediji

"Napominjem da vraćanje obaveze vojnog roka nije nešto što se može sprovesti preko noći. Do konačne odluke po tom pitanju nastavljamo s modelom dobrovoljnog služenja vojnog roka, reč je o četiri uputna roka tokom godine", rekao je Mojsilović za "Politiku".
Većina njih, kako je dodao, želi da se zaposli u vojsci.
"Kao sistem, vojska mora da prati ekonomski napredak Srbije, moramo biti primamljiv poslodavac za mlade i obrazovane ljude", rekao je Mojsilović.
On je rekao da Srbija ima dovoljno i aktivnih vojnika i vojnih obveznika, ali da rezervni sastav vremenom opada.
"Moramo uzeti u obzir da se s protokom godina rezervna komponenta vojske, a ovde govorim o onima koji su služili vojsku, kruni. Ako ne nađemo način da širi sloj građana obučimo za odbranu zemlje, za izvesno vreme možemo doći u situaciju da nećemo imati dovoljno veliki obučeni rezervni sastav", rekao je Mojsilović.
Dodao je da se vojska u skladu s mogućnostima trudi da vojne obveznike koji su već obučavani za određene specijalnosti poziva na vežbe kako bi osvežili svoja znanja i upoznali ih s novim naoružanjem i opremom.
Kada je reč o transporterima "Lazar 3", Mojsilović kaže da je njihovo uvođenje pitanje dana, kao i da očekuje da samohodne haubice "Nora B-52" budu uvedene u vojsku do kraja godine. Takođe je najavio da će Srbija uskoro dobiti 30 tenkova T-72 iz ruske donacije.
Na pitanje da li će da li će i kada biti vraćen radar na Kopaoniku, Mojsilović je izrazio uverenje da će se sa zapadnim partnerima naći "zajednički jezik i interes" i da će radar u dogledno vreme ponovo biti instaliran na toj planini.
Načelnik Generalštaba VS najavio je i da će se povodom stogodišnjice završetka Prvog svetskog rata, sredinom novembra na više lokacija širom Srbije održati vežba Kopnene vojske, vazduhoplovstva i Rečne flotile, na kojoj će učestvovati oko 2.000 vojnika.
"Vojska Srbije je, kao što je to bila u Prvom svetskom ratu, spremna da u slučaju potrebe odgovori na savremene izazove i mi ćemo to predstojećom vežbom pokazati", zaključio je Mojsilović.

LEG:VOJSKA MORA DA PRATI EKONOMSKI NAPREDAK ZEMLJE:General-potpukovnik Milan Mojsilović

LEG:SREDINOM NOVEMBRA:vežbe povodom stogodišnjice završetka Prvog svetskog rata 

(Projekat “Nišlije se uključuju u odlučivanje” sufinansiran iz budžeta grada Niša)